ፓርኩ እሴት የተጨመረበት ምርት ለውጭ ገበያ በማቅረብ ተጠቃሚ ያደርገናል– ባለሀብቶች
የይርጋለም የተቀናጀ የግብርና ምርቶች ማቀነባበሪያ ኢንዱስትሪ ፓርክ እሴት የተጨመረበት ምርት ለሃገር ውስጥና ለውጭ ገበያ በማቅረብ ተጠቃሚ ያደርገናል ብለው እንደሚጠብቁ  ቡና አቅራቢና ላኪ ባለሃብቶች ተናገሩ፡፡በጠቅላይ ሚኒስትር ሃይለማርያም ደሳለኝ ዛሬ የመሰረት ድንጋይ የተቀመጠለት ይሄው ፓርክ እውን ሆኖ ለውጤት እንዲበቃ በጉጉት የሚጠብቁት መሆኑን ባለሃብቶቹ ለኢዜአ በሰጡት አስተያየት ገልጸዋል፡፡የአማሮ ጋዮ ቡና ላኪ ድርጅት ስራ አስኪያጅና ባለቤት ወይዘሮ አስናቀች ቶማስ የኢንዱስትሪ ፓርኩ መገንባት ከምንም በላይ የስራውን ባለቤት አርሶአደሩን ተጠቃሚ የሚያደርግ መሆኑን ተናግረዋል፡፡"የአርሶአደሩ ተጠቃሚነት በቂ ምርት እንዲያመርት ያግዘዋል"  ያሉት ባለሀብቷ  ከዚህ ቀደም በጥሬ የሚልኩት ቡና እሴት ተጨምሮበት የሚላክበት እድል የሚፈጥር በመሆኑ ምርታቸው ተገቢውን ዋጋ ያገኛል ብለው በተስፋ እንደሚጠብቁም ገልጸዋል፡፡ምርቱ ከአርሶአደር ማሳ የሚሰበሰብ በመሆኑ በጥራት ለማምረት እንደሚያስችል ጠቁመው "ባለሃብቱ ከአርሶአደሩ ጋር በቅንጅት በመስራት የሃገሪቱን ኢኮኖሚ በማሳደግ ተጠቃሚ መሆን አለበት" ብለዋል፡፡በግብርና ምርቶች ላይ ትኩረት ያደረገው የፓርኩ ግንባታ ሙሉ በሙሉ መሰረተ ልማት ተሟልቶለት ስራው በአንድ ማዕከል መከናወኑ ጥራት ያለውን ምርት እንዲመረት ያግዛል " ያሉት ደግሞ የዳዬ በንሳ ቡና ላኪ ድርጅት ባለቤት አቶ አሰፋ ዱካሞ ናቸው፡፡ባለሃብቱም እሴት የተጨመረበትን ምርት ወደ አለም ገበያ በማቅረብ ተገቢውን ዋጋ ከማግኘት ባለፈ የሚገኘው የውጭ ምንዛሪ በሃገሪቱ ኢኮኖሚ ላይ የሚጫወተው ሚና ከፍተኛ እንደሚሆንም ተናግረዋል፡፡ለአካባቢው የህብረተሰብ ክፍሎችም የስራ እድል በመፍጠር ከፍተኛ ድርሻ እንደሚኖረውም ጠቁመዋል፡፡የኢንጅነር ዘላለም ቡና አቅራቢና ላኪ ድርጅት ባለቤት አቶ ዘላለም ወልደአማኑኤል ቡና እየነገዱ ባደጉበት የትውልድ ቀያቸው ፓርኩን ለመገንባት የመሰረት ድንጋይ መቀመጡ እንዳስደሰታቸው ገልጸዋል፡፡ባለሀብቱ እንደገለጹት ድርጅታቸው ከዚህ ቀደም በጥሬ ለሃገር ውስጥና ለአለም ገበያ የሚልካቸው ምርቶች በፓርኩ እሴት ተጨምሮበት መላኩ ሃገሪቱ የምታገኘውን የውጭ ምንዛሪ ያሳድጋል፡፡የሃብቱ ባለቤት የሆነው አምራች አርሶአደር ተገቢውን ጥቅም አግኝቶ የአካባቢውን ስያሜ የያዘ ቡና ለውጭ ገበያ በማቅረብ ተወዳዳሪ እንዲሆኑ እድል የሚፈጥር መሆኑንም  ገልጸዋል፡፡በዚህም እሳቸውን ጨምሮ በዘርፉ ለተሰማሩ የክልሉ ባለሃብቶች ትልቅ እድል የሚፈጥር በመሆኑ በስራ ለመሳተፍ መዘጋጀታቸውንም ጠቁመዋል፡፡የፓርኩ ተገንብቶ እውን መሆን  እሴት የተጨመረበት ምርት ለሃገር ውስጥና ለውጭ ገበያ በማቅረብ ተጠቃሚ ያደርገናል ብለው እንደሚጠብቁ  ባለሀብቶች ተናግረዋል፡፡የደቡብ ብሔሮች ብሔረሰቦችና ህዝቦች  ክልል ርዕሰ መስተዳድር ደሴ ዳልኬ በበኩላቸው ፓርኩ የሚገነባበት ቦታ በአለም ደረጃ ታዋቂ የሆነው የሲዳማ፣ ጌዲኦና ይርጋጨፌ ቡና የሚመረትበት መሆኑን ገልጸዋል፡፡ርዕሰ መስተዳድሩ እንደሉት የፓርኩ መገንባት ለዘመናት በጥሬ የሚላከው ቡና እሴት ተጨምሮበት የሚላክበት አቅም ይፈጥራል፡፡በዚህም የዘርፉ ተዋናይ የሆኑ የክልሉ ባለሃብቶችም ሆነ ወደ ባለሃብትነት ለተሸጋገሩ ሞዴል አርሶ አደሮች ምቹና የበለጠ ተጠቃሚ የሚያደርግ መሆኑን አመልክተዋል፡፡በፓርኩ ለሚገቡ ባለሃብቶች የክልሉ መንግስት አስፈላጊውን ድጋፍ እንደሚያደርግም ርዕሰ መስተዳድሩ አረጋግጠዋል፡፡በሲዳማ ዞን ዳሌ ወረዳ ዌሬናታ ቀበሌ በሁለት መቶ አስራ አምስት ሄክታር ላይ የሚገነባው የይርጋለም የተቀናጀ የግብርና ምርቶች ማቀነባበሪያ ኢንዱስትሪ ፓርክ የእንስሳት ተዋጽኦ፣ የተለያዩ አትክልትና ፍራፍሬዎች፣ ቡናና ማር ከአርሶአደሩ ተቀብሎ እሴት ጨምሮ በማቀነባበር ጥራቱን የጠበቀ ምርት ለገበያ እንደሚያቀርብ ይጠበቃል፡፡ 